## Rješenje Ustavnog suda Republike Hrvatske broj U-III-371/1996 od 2. listopada 1996.

### NN 89/1996 (23.10.1996.), Rješenje Ustavnog suda Republike Hrvatske broj U-III-371/1996 od 2. listopada 1996.

# **USTAVNI SUD REPUBLIKE HRVATSKE**

Ustavni sud Republike Hrvatske u Vijeću sastavljenom od suca mr. Vojislava
Kučekovića, kao predsjednika vijeća i sudaca mr. Hrvoja Momčinovića i Mladena
Žuvele, kao članova Vijeća, u postupku povodom ustavne tužbe Zajednice
Srba u Republici Hrvatskoj - Komisija za ljudska prava zastupana po punomoćniku
Veselinu Pejnoviću, predsjedniku Komisije i zastupniku u Saboru Republike
Hrvatske, na sjednici održanoj dana 2. listopada 1996. godine, jednoglasno
je donio slijedeće

## **RJEŠENJE**

1. Ustavna tužba se odbacuje.

2. Ovo će se rješenje objaviti u "Narodnim novinama".

Obrazloženje

Zajednica Srba u Republici Hrvatskoj - Komisija za ljudska prava zastupana
po punomoćniku Veselinu Pejnoviću, predsjedniku Komisije i zastupniku u
Saboru Republike Hrvatske podnijela je ustavnu tužbu "zbog uskraćenih ustavnih
prava, slobode, jednakosti i nepovredivosti vlasništva uslijed primjene
Zakona o izmjeni i dopuni Zakona o privremenom preuzimanju i upravljanju
određenom imovinom ("Narodne novine", broj 7/96)".

Razlozi ustavne tužbe sadržani su u tvrdnjama podnositelja da je zbog
primjene Zakona o izmjeni i dopuni Zakona o privremenom preuzimanju i upravljanju
određenom imovinom došlo do povrede Ustavom utvrđenih sloboda i prava podnositelja
ustavne tužbe, a koja se povreda očituje u nemogućnosti da u svojstvu zastupnika
u Saboru Republike Hrvatske i predsjednika Komisije za ljudska prava Zajednice
Srba u Republici Hrvatskoj zastupa veliki broj građana koji mu se obraćaju,
a radi ostvarenja i zaštite njihovih ustavnih prava poglavito ustavnih
prava iz članka 1. stavka 1. i 2. Ustava, članka 3., 14., 32. stavka 2.,
i 48. Ustava Republike Hrvatske.

Ustavna tužba nije dopuštena.

Prema odredbi članka 28. stavka 1. Ustavnog zakona o Ustavnom sudu Republike
Hrvatske ("Narodne novine", broj 13/91 - nastavno: Ustavni zakon), pretpostavka
ustavnoj tužbi je postojanje odluke sudbene, upravne vlasti ili drugih
tijela koja imaju javne ovlasti, kojima je povrijeđeno jedno od Ustavom
utvrđenih sloboda i prava čovjeka i građanina.

Iz sadržaja podnijete ustavne tužbe nedvojbeno proizlazi da odluka,
koja bi bila predmet ustavnosudskog postupka, ne postoji, te ustavnopravna
zaštita nije dopuštena, budući da nema odluka koje bi bile predmetom ustavnosudskog
postupka.

Kako je podnositelj ustavne tužbe ovom Sudu podnio prijedlog za pokretanje
postupka za ocjenu ustavnosti Zakona o izmjenama i dopunama Zakona o preuzimanju
i upravljanju određenom imovinom, a po kojem je prijedlogu u tijeku postupak
pred ovim Sudom pod brojem: U-I-179/1996, to ovaj podnesak nije shvaćen
kao prijedlog za pokretanje postupka ocjene ustavnosti citiranog propisa.

Stoga, jer nisu ispunjene pretpostavke iz članka 28. Ustavnog zakona,
a glede dopustivosti ustavne tužbe valjalo je ustavnu tužbu temeljem odredbe
članka 26. Ustavnog zakona, u svezi s člankom 58. Poslovnika Ustavnog suda
Republike Hrvatske ("Narodne novine", broj 29/94), odbaciti kao nedopuštenu
jer nema pretpostavki za odlučivanje o biti stvari.

Odluka o objavi ovog rješenja donijeta je na temelju članka 20. Ustavnog
zakona.

Broj: U-III-371/1996.
Zagreb, 2. listopada 1996.

USTAVNI SUD REPUBLIKE HRVATSKE

Predsjednik Vijeća
**mr. Vojislav Kučeković,** v. r.

Rješenje, NN 89/1996-1580